Čas branja: 4 min

Platforma Evidenspace podjetjem omogoča, da tehnologijo blockchain izkoristijo brez razmišljanja o tehničnem ozadju – podobno kot uporabljamo e-pošto

Blockchain je tehnologija prihodnosti, a je bila zaradi kompleksnosti razvoja in slabe uporabniške izkušnje doslej dostopna zelo majhnemu številu ljudi in podjetij. 0xcert s platformo Evidenspace premika meje zmožnosti in omogoča uporabo prednosti blockchaina prav vsakemu, brez predhodnega tehničnega znanja in vrtoglavih razvojnih stroškov.

Vpeljava tehnologije blockchain postane enako preprosta kot vpeljava vsake druge spletne storitve. To je ključen podatek, sploh če upoštevamo letošnjo Deloitovo raziskavo, kjer je 53 odstotkov vprašanih direktorjev blockchain ocenilo kot eno izmed najpomembnejših strateških prioritet za njihovo podjetje. Skladno s tem trendom podjetje 0xcert trenutno s slovenskimi podjetji izvaja kar 50 pilotnih projektov.

Kaj je Evidenspace?

Večina ljudi ob omembi blockchaina pomisli na kriptovalute, a te so le ena izmed njegovih aplikacij in s platformo Evidenspace nimajo prav veliko skupnega. Ta namreč omogoča izdajo in upravljanje unikatnih žetonov, digitalnih dvojnikov fizičnih unikatnih sredstev, kot so certifikati, diplome, dokazi o izvoru, licence, potrdila o avtentičnosti in drugo. Uporabni so na področjih certificiranja, izobraževanja, dobavnih verig, intelektualne lastnine, umetnosti, mode in mnogih drugih.

Evidenspace je plod dveletnega trdega dela 0xcertove ekipe, ki je na poti do cilja razvila vse potrebne nizkoležeče protokole in odprtokodna razvojna orodja, ki se uporabljajo po vsem svetu. Nedavno je enega izmed protokolov v svojih rešitvah za sledljivost v dobavnih verigah uporabil celo ameriški Ernst & Young.